b'\n_START_ARTICLE_\nBana Singh\n_START_PARAGRAPH_\nBana Singh (f\xc3\xb8dt 6. januar 1949 i Kadyal, Jammu og Kashmir) er en indisk kaptein. Han ble innrullert i 8. Jammu og Kashmir lett infanteriregiment (8th Jammu & Kashmir Light Infantry, JAK LI) tilh\xc3\xb8rende den indiske h\xc3\xa6ren 6. januar 1969. I 1987 ble han tildelt Param Vir Chakra, Indias h\xc3\xb8yeste milit\xc3\xa6re dekorasjon i krigstid.\n_START_SECTION_\nSiachen-konflikten\n_START_PARAGRAPH_\nUnder Siachen-konflikten i juni 1987 ble 8. Jammu og Kashmir lett infanteriregiment sendt til Siachen-omr\xc3\xa5det. Det ble da funnet ut at et stort antall pakistanske infiltrat\xc3\xb8rer hadde trengt seg inn i omr\xc3\xa5det. Utkasting av disse infiltrat\xc3\xb8rene ble ansett for \xc3\xa5 v\xc3\xa6re en vanskelig, men n\xc3\xb8dvendig. En spesiell innsatsgruppe ble valgt til \xc3\xa5 utf\xc3\xb8re oppdraget. Bana Singh var en naib subedar (en milit\xc3\xa6r grad) og utstasjonert p\xc3\xa5 isbreen p\xc3\xa5 dav\xc3\xa6rende tidspunkt, og valgte frivillig \xc3\xa5 bli med i denne innsatsgruppen. _NEWLINE_Den pakistanske inntrengingen hadde funnet sted i en h\xc3\xb8yde p\xc3\xa5 6\xc2\xa0450 moh, i et av h\xc3\xb8yeste omr\xc3\xa5dene rundt Siachen-breen. Fra dette stedet kunne pakistanerne skyte p\xc3\xa5 den indiske h\xc3\xa6rens stillinger, siden den store h\xc3\xb8yden ga en klar utsikt over hele Saltoro-kjeden og Siachen-breen. Pakistanerne kalte denne kontrollposten \xc2\xabQuaid Post\xc2\xbb etter landets grunnlegger Mohammed Ali Jinnah. Fiendens post ble n\xc3\xa6rmest en uangripelig festning med isvegger p\xc3\xa5 457 meter p\xc3\xa5 begge sidene. Operasjon Rajiv, oppkalt etter sekondl\xc3\xb8ytnant Rajiv Pande VrC, ble iverksatt for \xc3\xa5 fjerne pakistanerne fra den strategiske stillingen. Naib subedar Bana Singh ledet sine menn gjennom en veldig vanskelig og farlig rute, der de blant annet klatret opp 1\xc2\xa0500 meter i nesten m\xc3\xb8rke i en sn\xc3\xb8storm. Han inspirerte sine menn med sin ukuelige mot og lederskap. Han og hans menn kr\xc3\xb8p og n\xc3\xa6rmet seg motstanderen. De kastet h\xc3\xa5ndgranater, stormet posten med bajonetter og gikk fra gr\xc3\xb8ft til gr\xc3\xb8ft. Til slutt hadde de ryddet posten for alle inntrengere. I alt ble seks pakistanske soldater drept, tre eller fire av dem ble stukket med bajonett i n\xc3\xa6rkamper som fant sted i en h\xc3\xb8yde p\xc3\xa5 6\xc2\xa0400 meter. _NEWLINE_Naib subedar Bana Singh ble tildelt Param Vir Chakra, Indias h\xc3\xb8yeste milit\xc3\xa6re utmerkelse, for i\xc3\xb8ynefallende mot og lederskap under de mest ugunstige forhold. Fjelltoppen som han erobret ble omd\xc3\xb8pt til \xc2\xabBana Post\xc2\xbb i hans \xc3\xa6re. P\xc3\xa5 tidspunktet for utbruddet av Kargilkrigen var han den eneste mottakeren av Param Vir Chakra som fremdeles tjenestegjorde i h\xc3\xa6ren.'